Efteråret bliver for en stund sat på pause, da mere sommerligt vejr vender retur frem imod weekenden. Men først skal en blæsende og ustadig dag i dag overleves, før vi går nogen mere stabile dage i møde, hvor vinden efterhånden aftager, bygerne bliver ikke eksisterende, og solen får bedre plads på himlen. Temperaturen er endda svagt stigende, og kulminerer i weekenden med op til 21 graders varme, hvilket vil føles markant lunere end de første par dage i denne uge, der indtil nu har budt på blæst, regn og mellem 17 og 20 grader. Årsagen til det mere sommerlige vejr skyldes, at det lavtryk, der har givet store mængder regn over Danmark i disse dage, trækker mod nordligere breddegrader og åbner for mere stabil luft over Danmark. Dermed forventes de sidste byger at klinge af torsdag, mens paraplyen kan pakkes helt væk i weekenden, der byder på tørvejr og nogen eller en del sol. Flest byger i dag, der bliver både kølig og blæsende Tirsdag aften viste det danske sommervejr sig fra sin blæsende side, hvilket fortsætter ind i onsdagsdøgnet, der byder på en middelvind op til kulingstyrke fra vest. Endnu mere blæsende bliver det i vindstødene, der i Nordjylland og på Bornholm kan nå stormende kuling. Ellers bliver onsdag en dag med byger, der kommer og går, men hvor der også bliver mulighed for kig til solen. Mest sol ventes nord for Limfjorden. Temperaturen når op mellem beskedne 15 til 18 grader, hvilket vil føles noget køligere på grund af vinden. Færre byger torsdag Torsdag er lavtrykket efterhånden vandret så langt mod nord, at flere danskere vil opleve noget der minder om en tørvejrsdag, men hvor der fortsat er risiko for spredte byger. Flest byger forventes over de sydlige egne. Blæsten er i forhold til onsdag gradvist aftaget til en hård vind langs de nordlige kyster, mens man længere mod syd vil opleve en frisk vind fra vestlig retning. Temperaturen får et lille nøk opad til mellem 16 og 19 grader. Sommerligt vejr i slutningen af ugen Til weekenden stabiliserer et højtryk vest for Norge vejret over Danmark. Ikke at der bliver sendt decideret varm luft op til landet, men temperaturen vil alligevel stige til mere sommerlige 20 til 21 grader, når det bliver varmest. Med relativt svage vindforhold i weekenden bliver de sidste dage i ugen helt behagelige og kan nydes udendørs uden at regntøjet skal findes frem. Samtidig bliver der også mere plads til solen, hvor man nogen steder vil kunne slutte ugen af med en del sol på himlen. Frem mod næste uge fortsætter det relativt stabile vejr med få byger og omkring 20 grader.

Referat:
Dagen i dag bliver kølig og blæsende, men henimod weekenden bliver vejret bedre.